**Йомгаклау шөгыле.**

**Төре:** уен, коммуникатив, танып белү-тикшерүче , музыка , матур әдәбият , фольклор.

**Максат.** Сөйләм телен үстерү,сорауларга җавап бирергә өйрәтүне дәвам итү, төсләрне ныгыту, геометрик фигураларны кабатлау, әвәләү күнекмәләрен, вак моториканы ныгыту, ярдәмчеллек, игътибарлылык  тәрбияләү.

**Җиһазлау**: Куян, Аю, Тиен уенчыклары, кызыл һәм яшел кәрҗин, туплар, түгәрәк, шакмак, өчпочмак, пластилин,салфетка,такта.

**Эшчәнлекне оештыру эчтәлеге.**

**1.Оештыру өлеше.** Балалар әйдәгз әле,кулга-кул тотынып,түгәрәккә басыйк. Бер-берегезгә карап елмаегыз,шулай итеп бер-беребезне сәламлибез.

Кулга-кул тотышып басыйк без,

Бергәләп түгәрәк ясыйк без.

Түгәрәкнең була зурысы, *(Балалар түгәрәкне зурайталар.)*

Түгәрәкнең була кечесе. *(түгәрәкне кечерәйтәләр)*

Түгәрәк эчендә

Урын бар һәркемгә: *(Бала үзен,янәшәсендәге иптәшләрен һәм*

Миңа да,сиңа да,безгә дә. *башкаларны күрсәтә)*

Дусларыннан читтә

Калмасын беркем дә! *(Кулга-кул тотышып ,түгәрәк ясыйлар.)*

**2.Төп өлеш.**

Тәрбияче: Балалар, карагыз әле , бүген безгә кунаклар килгән. Әйдәгез алар белән исәнләшәбез. *(Балалар исәнләшәләр.)*

Тәрбияче: Балалар килегез әле монда, монда  нәрсәдер бар.  Бу нәрсә?*(Куян)*

Тәрбияче:  Куян нигәдер бик боек, аның туплары чәчәлгән икән, аларны төсләре буенча аерып кәрҗиннәргә тутырырга кирәк.  Булышабызмы куянга?*(Әйе)*

Тәрбияче:Бу кәрҗин нинди төстә? (*яшел)* Ә бу кәрҗин нинди төстә? *(кызыл)*

Хәзер яшел кәҗзингә яшел тупларны, ә кызыл кәрҗингә кызыл тупларны җыябыз*(тупларны җыю).*

Тәрбияче: Булдырдыгыз балалар! Сез тупларны бик җитез җыйдыгыз, төсләрне дә яхшы беләсез икән. Әйдәгез куянга “Туп” турында  шигырь сөйләп күрсәтәбез.( *хәрәкәтле  шигырь сөйләү)*

Туп, туп, тубыбыз,

Син безнең матурыбыз.

Тишмәбез дә, югалтмабыз,

Оста тота кулыбыз.

Рөстәм сиңа да бирәбез,

Әйдә уйныйбыз бергә,

Кирәк аны, чөеп-чөеп,

Тотып ала белергә.

Туп сикерә,син дә сикер,

Тыпыр-тыпыр тыпырда,

Дуслар белән уйна бергә,

Читтә генә утырма.

 Сез куянны бик сөендердегез, Рәхмәт сезгә. Кырыгыз әле балалар, бу куянның нәрсәсе? *(колаклары*) Ә бу... (*куянның тән әгъзәләрен әйтү*) Ә куян ничек сикерә?  Әйдәгез хәзер, куян кебек сикереп минем арттан барыгыз.

**Ял минуты** (музыка астында куян кебек сикереп бару)

Тәрбияче: Балалар монда нәрсә утыра? (аю) Өстәл өстендә нәрсәләрдер бар.

Балалар, аю бу фигураларның исемнәрен оныткан, әйдәгез аюга булышыйк әле, фигураларның исемнәрен әйтик әле. Бу нәрсә?(*түгәрәк)* Ә бу нәрсә? (*шакмак, өчпочмак...)*

Балалар , әйдәгез аюга шигырь сөйләп күрсәтәбез. *(хәрәкәтле  шигырь сөйләү)*

Аю өйри лап-лап,

Чирәмнәрне таптап.

Аю алай итмә син,

Безнең белән уйна син.

Тәрбияче: Ә хәзер бу өстәл янына киләбез. Өстәл янында безне нәрсәдер көтеп тора. Балалар, бу нәрсә? *(тиен )*

- Дөрес.  Ә тиен кайда яши? *(урманда)*

-Ул нәрсә ашый? *(гөмбә, чикләвек)*

-Дөрес балалар. Ә хәзер урындыкларга утырыгыз.(*балалар өстәл артына утыралар, Һәр* *балага такта, пластилин, салфетка әзерләп куелган)*.

**3.Әвәләү.** Әйдәгез  балалар, без тиенгә чикләвек  ясыйбыз.Аны без пластилиннан әвәлибез. Балаларның мөстәкыйль эше: (*зур кисәк пластилиннан кечкенә кисәкләр* *чеметеп алып түгәрәкләр әвәләү)*

**4.Рефлексия:**Тәрбияче: Бик яхшы эшләдегез балалар. Әйдәгез, әзер чикләвекләрне тәлинкәгә салыйк та тиенгә бирик. Тиен ничек шатланды! Бигрәк тәмле чикләвекләр килеп чыккан !